OzLabs/hebrew-wiki-articles huggingface dataset:
על גבול האור

על גבול האור הוא אלבום האולפן ה-25 של הזמר אריק איינשטיין, בשיתוף המוזיקאי מיקי גבריאלוב, שיצא בנובמבר 1987.

זהו שיתוף הפעולה החמישי והאחרון של איינשטיין וגבריאלוב, לאחר האלבומים ”בדשא אצל אביגדור“, ”סע לאט“, ”חמוש במשקפיים“ ושנה לאחר האלבום ”אוהב להיות בבית“.

כל שירי האלבום הולחנו ועובדו על ידי גבריאלוב, למעט ”שיר השיירה“ בעל הלחן העממי, והרצועה ההומוריסטית ”בין שתיים לארבע“ שהולחנה על ידי שם טוב לוי. איינשטיין כתב חמישה משירי האלבום. את השאר כתבו לאה גולדברג נתן אלתרמן ועלי מוהר. בין השירים הבולטים באלבום: ”עוּף גוזל“, ”שיר השיירה“ ו”עיתונאי קטן“.

השיר ”האוהבים על שפת הים“ (המוכר בשורתו ”בואי כלה“) התפרסם כעבור כמה שנים בלחן מחודש של אחינועם ניני (שגם שרה את השיר) וגיל דור וניתן לו השם הוא (בואי כלה). השיר ”שירי סוף הדרך“ הולחן קודם לכן על ידי שם טוב לוי והושר על ידו, וכן על ידי גידי גוב.

בצילום שעל העטיפה נראה איינשטיין, בצעירותו, קופץ לגובה באצטדיון המכביה על רקע תחנת הכוח רדינג. ברקע התמונה עוד ארבעה גברים, ביניהם האדריכל זלמן ברחנא.

התקליט הוקדש לזכרו של משה איש כסית, חברו הטוב של איינשטיין, שנפטר באותה שנה.
באופן חריג מתחת לשם האלבום נכתב 'למוישלה', כפי שקראו לו חבריו.

== רשימת רצועות ==

==קרדיטים==
*אריק איינשטיין: שירה
*מיקי גבריאלוב: גיטרות, קולות רקע
*מיכה מיכאלי: גיטרה בס
*יצחק קלפטר: גיטרות
*מאיר ישראל: תופים, כלי הקשה, קולות רקע
*יוני רכטר: קלידים, סינתיסייזר
*יהודה פוליקר: בוזוקי, בגלמה
*מירל רזניק: כינור
*עלי מוהר: קולות רקע
*מיכאל תפוח: מפיק
*מנחם רגב: עיצוב עטיפה
*יעקב מורנו: טכנאי הקלטה, קולות רקע
*רפי פרסקי: עוזר טכנאי הקלטה
*שחר צרפתי: עוזר טכנאי הקלטה
*אמיר קרטס: עוזר טכנאי הקלטה
*ירון בכר: עיבוד תמונה באמצעות מערכת סייטקס (פיוניר לגלופות 1976)

== קישורים חיצוניים ==

קטגוריה:אלבומי 1987
קטגוריה:אלבומי אריק איינשטיין
קטגוריה:אלבומים משותפים
קטגוריה:אלבומים בעברית
קטגוריה:אלבומים שהופקו על ידי מיכאל תפוח
קטגוריה:אלבומים שהוקלטו באולפני טריטון
קטגוריה:אלבומי חברת CBS ישראל
משתנה

במתמטיקה ויישומיה, משתנה הוא סמל המסמן כמות, איבר של קבוצה, או ערך לוגי, העשויים להשתנות. בדרך כלל ערכו של המשתנה אינו ידוע, או שאינו קבוע. יחד עם המשתנה עשויים להופיע בביטוי גם קבועים, שערכם נתון, ופרמטרים, שערכם קבוע אך אינו מתואר במפורש. לעיתים קרובות מסומן משתנה באות לטינית קטנה, <math>a,b,\dots,z</math>, ובעיקר ב-<math>y</math>, <math>x</math> ו-<math>z</math>. כאשר מופיע אותו שם משתנה כמה פעמים בביטוי (אריתמטי או לוגי), מתכוונים לכך שבכל ההופעות שלו הוא מקבל את אותו ערך.

משתנים מופיעים, למשל, בהגדרת פונקציות כדוגמת <math>f(x)=x^2</math> (כאן <math>x</math> הוא המשתנה). למשתנים המופיעים במשוואות, בהן מבקשים למצוא את הערך שהצבתו תתן למשוואה ערך אמת, קוראים נעלמים. ההבחנה בין משתנה לפרמטר אינה מהותית, והיא תלויה בנקודת המבט ובמטרות.

ביישומים, משתנה עשוי לייצג גודל מדיד, כגון תוצאה של ניסוי מדעי, או (בסטטיסטיקה) ערך של דגימה מתוך התפלגות. מבחינים ביו כמה סוגים של משתנים, על-פי סוג הערכים שהם יכולים לקבל:
* משתנה רציף הוא משתנה העשוי לקבל ערכים בקטע ממשי; המונח משתנה מנתי מתייחס למשתנה כזה, שבו יש משמעות ליחס בין ערכים שונים (כגון סכום כסף), להבדיל ממשתנים שבהם אין ליחַס משמעות מובהקת.
* משתנה בדיד הוא משתנה העשוי לקבל ערכים שלמים (או בקבוצה בת מנייה אחרת), כגון מספר הילדים במשפחה.
במתמטיקה, הסימון הנפוץ ביותר למשתנה הוא <math>x</math>. מקור השימוש בסימון התפתח לאורך השנים. תחילה, מהמתמטיקה הערבית. בערבית, כדי לציין דבר מה בלתי מוגדר, משתמשים במילה "شي" (מבוטא: שַי), שמשמעותה "דבר". בספרדית עתיקה הגיית האות x הייתה /ʃ/ (צליל האות ש'), וכך נפוץ השימוש באות זו לביטוי משתנה.

==קישורים חיצוניים==

* 
* 

קטגוריה:אלגברה בסיסית
פייסל אל-קאסם

פייסל אל-קאסם (בערבית: فيصل القاسم; תעתיק מדויק: פַיצַל אלקאסם; נולד ב-3 בינואר 1961) הוא עיתונאי דרוזי יליד סוריה. הוא בעל אזרחות בריטית, ובעל תואר דוקטור בספרות אנגלית. כיום הוא עובד ברשת אל-ג'זירה המשדרת מקטר, והוא ידוע כמנחה התוכנית "הכיוון ההפוך" ברשת זו. הוא מתגורר כיום בקטר.

==ביוגרפיה==
פייסל אל-קאסם נולד בסוריה בשנת 1961. הוא למד ספרות אנגלית באוניברסיטת דמשק וקיבל תואר ראשון (BA). הוא המשיך את לימודיו בבריטניה באוניברסיטת האל, וקיבל תואר דוקטור לספרות אנגלית ב-1990.

ב-1988 הוא הצטרף למחלקה הערבית של ה-BBC (רשת השידור הבריטית הציבורית), והחל לערוך תוכניות בענייני תרבות. במקביל הוא החל לפרסם מאמרים בעיתונים "אל-חיאת" ו"א-שרק אל-אווסט", עיתונים ערביים היוצאים לאור בלונדון.

ב-1991 הגיש תוכניות בערוץ הלוויין הערבי MBC. בין 1993 ל-1996 שימש כתב בלונדון של רשת השידור של איחוד האמירויות הערביות.

בין 1994 ל-1996 הגיש במסגרת השידורים בערבית של ערוץ הבי בי סי את התוכנית "מאחורי החדשות" (ما وراء الأخبار; תעתיק מדויק: "מא וראא' אלאח'באר").

פרסומו גבר כשהצטרף בספטמבר 1996 לערוץ הלוויין אל-ג'זירה המשדר מדוחה, בירת קטר. משנת 1997 הוא מגיש בערוץ את התוכנית הפופולרית "הכיוון ההפוך" (الاتجاه المعاكس, "אלאתג'אה אלמעאכס").

בשנת 2001 נשאל אל-קאסם על אמונתו והוא ענה שהוא דרוזי, אך בשנים האחרונות (משנת 2019) העמדות שמציג פייסל אל-קאסם מבטאות השפעה איסלמית כלשהי, מה שגרם לאנשים רבים להאמין שהוא התאסלם.<ref></ref>

==קישורים חיצוניים==

* [http://www.aljazeera.net/NR/exeres/10D1D4E3-49BC-4D64-91CD-A0E988B1E1F1.htm פרטים על פייסל אל-קאסם באתר אל-ג'זירה] 
* [http://www.arabmediaforum.ae/en/speakers/2010/speaker/%D9%81%D9%8A%D8%B5%D9%84-%D8%A7%D9%84%D9%82%D8%A7%D8%B3%D9%85.aspx Arab Media Forum - Faisal Al Kasim - Presenter of "The Opposite Direction"Al Jazeera Channel] 
* ה[https://www.youtube.com/watch?v=0dlmiw3uw-g עימות בין ד"ר אדי כהן לצלאח קיראטה בתוכנית הכיוון ההפוך בהנחיית פייסל אל-קאסם, דצמבר 2016, מתורגם לעברית]

==הערות שוליים==

קטגוריה:עיתונאים סורים
קטגוריה:דרוזים סורים
קטגוריה:סגל אל-ג'זירה
קטגוריה:בוגרי אוניברסיטת דמשק
קטגוריה:בוגרי אוניברסיטת האל
קטגוריה:מהגרים מסוריה
קטגוריה:מהגרים לממלכה המאוחדת
קטגוריה:סורים שנולדו ב-1961
שבא סלהוב

שְׁבָא סַלְהוּב (נולדה ב-31 בדצמבר 1963) היא משוררת, מסאית, סופרת ומבקרת אמנות ישראלית.

==ביוגרפיה==

סלהוב נולדה במשפחה דתית בקריית עקרון להורים שעלו מלוב. למדה בפנימייה של בית הספר התיכון על שם מיי בויאר בירושלים, אך עזבה לפני סיום הלימודים והשלימה את לימודיה בתיכון רון בתל אביב.

שירתה בצה"ל ככתבת בשבועון "במחנה". לאחר השירות הצבאי הייתה כתבת במקומון 'תל אביב' ואחר כך כתבת תרבות בעיתון "חדשות". בשנת 1986 החלה ללמוד במחלקה לקולנוע של בית הספר "בית צבי", אחר כך למדה לתואר שני בחוג לפילוסופיה יהודית באוניברסיטת תל אביב. במקביל החלה לכתוב מאמרים לקטלוגים של תערוכת וספרי אמנות.

בשנת 1990, בעקבות התאבדותו של ידיד, החלה לכתוב סדרה של סיפורים קצרים, שיצאו לאור בספר "עונת המשוגעים". ספר השירים הראשון שלה, "עיר ונשיה", נכתב בעקבות ביקור בעיר ונציה ויצא לאור בשנת 2003. על הספר זכתה לפרס עמיחי לשירה (תשס"ד).

נשואה לערן גורדין, פסיכולוג קליני.

==ספריה==
* עונת המשוגעים (ספרית מעריב, 1996), ספר פרוזה (סיפורים קצרים).
* מסע האותיות של תמרה (הד ארצי, 2000), ספר ילדים.
* עיר ונשיה (כתר, 2003).
* מה יש לך, אסתר (כתר, 2005), רומאן בעריכת שמעון אדף.
* תורת החיתוכים (הוצאת דברי-ם, 2011), ספר שירה.
* מסות על אמנות ויהדות, (הוצאת רסלינג, 2017).

==לקריאה נוספת==
* קציעה עלון, שושנת המרי השחורה: קריאות בשירה מזרחית, משרד הביטחון – ההוצאה לאור, 2014, הפרק "שבא סלהוב וחביבה פדיה: המזרח והכמיהה לתיקון פוליטי ורוחני", עמ' 66–83.

== קישורים חיצוניים==

* 
* 
* 
* 
* 

מכּתביה:
* פרק מהרומן [http://www.text.org.il/index.php?book=0501125 "מה יש לך אסתר"] באתר "טקסט"
* 
* 
* השיר "משירתה" [https://matityaho.com/2009/12/20/שירתהּ-שבא-סלהוב-מדור-השירה-באסטה/ מדור באסטה] באתר של מתי שמואלוף
* 
* מדרש לתורת החיתוכים [https://test2013133.wordpress.com/?s=שבא+סלהוב מתי שמואלוף]

==הערות שוליים==

קטגוריה:משוררות ישראליות
קטגוריה:משוררים ישראלים
קטגוריה:משוררות כותבות עברית
קטגוריה:משוררים כותבי עברית
קטגוריה:סופרות ישראליות
קטגוריה:סופרים ישראלים
קטגוריה:סופרות כותבות עברית
קטגוריה:סופרים כותבי עברית
קטגוריה:סגל חדשות
קטגוריה:פעילות פמיניזם מזרחי
קטגוריה:בוגרות בית צבי
קטגוריה:בוגרי בית צבי
קטגוריה:סגל במחנה
קטגוריה:זוכות פרס יהודה עמיחי
קטגוריה:זוכי פרס יהודה עמיחי
קטגוריה:ישראליות שנולדו ב-1963
קטגוריה:ישראלים שנולדו ב-1963
איי באס (פולינזיה הצרפתית)

איי באס (בצרפתית: Îles (de) Bass או Îlots (de) Bass) הם קבוצת איים המהווה חלק מקבוצת איי אוסטרל. איי באס מצויים בדרום איי אוסטרל ומהווים כיום חלק מפולינזיה הצרפתית שבשליטת צרפת.

האיים כוללים שני איים:
* האי רַפַּה איטי שמיקומו 27°35′00″ דרום, 144°20′00″ מערב. פירוש שם האי "רפּה הקטן", שם שנועד להבדילו משמו הפולינזי של אי הפסחא, "רפּה נוּאי" - רפה הגדול.
:האי מהווה את הנקודה היבשתית המרוחקת ביותר - על פני כדור הארץ - ממדינת ישראל (באופן ממוקד יותר: האנטיפוד של האי ממוקם כמעלה-וחצי דרומית-מזרחית לעיר הישראלית אילת).
* והאי מארוטירי שמיקומו: 27°55′00″ דרום, 143°26′00″ מערב.

מבחינה גאולוגית, איים אלה שונים מאיי אוסטרל, מאחר שנוצרו מפעילות געשית מאוחרת הרבה יותר מהפעילות שיצרה את איי אוסטרל.

ההתיישבות הראשונה באיים אירעה בתקופה בה יושבו טהיטי ואיי מרקיז. כיום (2007) רק האי רפּה איטי מיושב. אוכלוסייתו פולינזית, תרבותו ושפתו היא תרבות ושפת הראפאן.

*
אמברואז תומא

אמברואז תומא (בצרפתית: Ambroise Thomas; 5 באוגוסט 1811 – 12 בפברואר 1896) היה מלחין צרפתי.

==קורות חייו==
תומא נולד בעיר מץ. הוריו היו מורים למוזיקה והכינו אותו מגיל צעיר להיות מוזיקאי. כבר בגיל 10 שלט בנגינה בכינור ובפסנתר. בשנת 1828 נתקבל ל. בין מוריו שם היה ז'אן פרנסואה לסואר. בשנת 1832 זכה בפרס רומא על הקנטטה שלו "הרמן וקטי". פרס זה איפשר לו נסיעה ולימודים ברומא. בתקופה זו חיבר מספר יצירות קאמריות- שלישיית פסנתר, רביעייה וחמישיית כלי קשת.

בשובו לפריז החל לחבר אופרות. האופרה הראשונה שלו הייתה la Double Echelle ב-1837. לאחר מכן חיבר עוד מספר אופרות שלא שרדו את מבחן הזמן פרט לפתיחה לאופרה "ריימונד" (1851).

בשנת 1856 נתמנה תומא לפרופסור בקונסרבטואר בפריז, ובשנת 1871 החליף את דניאל אובר כמנהל הקוסבטוריון, משרה שהחזיק עד סוף ימיו. בין תלמידיו היה תאודור דובואה.

בשנת 1866 העלה את מיניון, האופרה המוצלחת ביותר שלו. עלילת האופרה היא לפי הרומן הידוע של גתה - וילהלם מייסטר. הצגת הבכורה הייתה ב"אופרה קומיק" בפריז ב-17 בנובמבר 1866. האופרה הוצגה בכל רחבי אירופה, והייתה האופרה הצרפתית המוצלחת ביותר במחצית השנייה של המאה ה-19. בעיקר ידועה הפתיחה לאופרה, האריה "התדע את הארץ שם פורח התפוז" מהמערכה הראשונה, והאריה - פולונז "אני טיטניה" מהמערכה השנייה.

לאחר מכן חיבר ב-1868 את האופרה המלט שזכתה להצלחה, אם כי פחותה מהצלחתה של "מיניון". ב-1882 חיבר את האופרה האחרונה שלו "פרנצ'סקה די רימיני", שלא זכתה להצלחה.

==קישורים חיצוניים==

* 
* 
* 

קטגוריה:מלחיני אופרה צרפתים
קטגוריה:מלחינים צרפתים במאה ה-19
קטגוריה:צרפתים שנולדו ב-1811
קטגוריה:צרפתים שנפטרו ב-1896
קטגוריה:זוכי פרס רומא
ביל היילי

ביל היילי (באנגלית: Bill Haley; 6 ביולי 1925 - 9 בפברואר 1981) היה זמר אמריקאי.

היילי נחשב לאחד מזמרי הרוק אנד רול הראשונים, ולאחד מהאמנים שהפכו את הסגנון לפופולרי באמצע שנות ה-50 של המאה ה-20.

==חייו==
נולד כוויליאם ג'ון קליפטון היילי בהיילנד פארק שבמישיגן.

היילי היה עיוור בעינו השמאלית. על פי ג'ון סוויסון, שכתב את הביוגרפיה של היילי, הוא פיצה על המום עם תסרוקת ייחודית, שנחשבה לסמלו המסחרי.

בתחילת הקריירה שלו שר והופיע עם להקות כגון "הדאון הומרס", להקת סווינג מערבי, ו"אנשי החול".

לאחר מכן החל לעבוד עם להקת הקומטס (Comets, כוכבי השביט). אחד השירים המוקדמים שהקליטו היה שירו של ביג ג'ו טרנר, Shake Rattle And Roll. במקור היה השיר שייך לסוגת הרית'ם אנד בלוז, אך היילי וכוכבי השביט הפכו אותו לשיר רוק אנד רול.

בשנות ה-80 נכנס היילי להיכל התהילה של הרוק אנד רול.

==שירים ידועים==
*Rock Around the Clock
*See You Later Alligator
*The Saints Rock 'N' Roll
*Shake, Rattle and Roll
*Razzle Dazzle

==קישורים חיצוניים==
* 

* 
* 

קטגוריה:אמנים שעל שמם כוכב לכת מינורי
קטגוריה:מנצחים אמריקאים
קטגוריה:חברי היכל התהילה של הרוק אנד רול
קטגוריה:זמרים אמריקאים
קטגוריה:אישים שהונצחו בשדרת הכוכבים של הוליווד: מוזיקה
קטגוריה:אמני דקה רקורדס
קטגוריה:אמריקאים שנולדו ב-1925
קטגוריה:אמריקאים שנפטרו ב-1981
סיליקון (תרכובת)

פולידימתילסילוקסןסיליקון (Silicone) הוא שם כולל לתרכובות אי אורגניות (בעיקר פולימרים) המכילות את היסוד צורן, הידוע בשם סיליקון (Silicon).

ההרכב של סיליקון מתבטא בנוסחה <math>\ [\mathrm{R_2SiO]_n}</math>, כאשר <math>\ \mathrm{R}</math> הוא קבוצה אורגנית כגון מתיל, אתיל או פניל. לתרכובות אלה יש עמוד שדרה אנאורגני המורכב מצורן וחמצן (...-Si-O-Si-O-Si-O-...), שעל אטומי הצורן שבו מתחברות הקבוצות האורגניות. לעיתים הקבוצה האורגנית מתחברת לשני אטומי צורן. באמצעות שינוי אורך השרשרת -Si-O-, הקבוצה האורגנית וצורת התקשרותה לאטומי הצורן, ניתן ליצור מגוון רחב של תרכובות, בעלות מגוון רחב של תכונות. התרכובות לובשות צורה של נוזל, ג'ל, כעין גומי או פלסטיק מוצק.

פולימר הסיליקון הנפוץ ביותר הוא פולידימתילסילוקסן.

==קישורים חיצוניים==

* 

קטגוריה:תרכובות אי-אורגניות
קטגוריה:חמצן: תרכובות
קטגוריה:צורן: תרכובות
באפלו

באפלו (באנגלית: Buffalo) היא בירת מחוז אירי במדינת ניו יורק שבארצות הברית. באפלו היא העיר השנייה בגודלה במדינה זו (אחרי ניו יורק סיטי). בעיר עצמה יש כ-278 אלף תושבים (2020) ובאזור המטרופליני שלה כ-1.1 מיליון איש (2018).

באפלו שוכנת בקצה המזרחי של ימת אירי, על גבול ארצות הברית-קנדה, בסמוך לקצהו של נהר ניאגרה ולמפלי הניאגרה. במקום הייתה התיישבות אירופאית קטנה החל ממחצית המאה ה-18, והתרחבות היישוב החלה עם כריית תעלת אירי, המחברת בין הימות הגדולות לאוקיינוס האטלנטי, שהחלה בשנת 1789. במאה השנים שלאחר מכן הפכה באפלו לעיר מסחר גדולה, שהתבססה על הנמל הגדול שבשטחה, אולם במאה ה-20 התפתחות העיר נבלמה עקב ירידת חשיבותם של מחסני התבואה הגדולים ושל אזורי התעשייה בשטחה, ובמיוחד לאחר סגירת מפעלי הפלדה האדירים ששכנו דרומית לעיר. בשנים האחרונות כלכלת העיר התפתחה בתחומי השירותים הפיננסים, טכנולוגיה, ביומדיקל וחינוך.

== ראו גם ==
* Buffalo buffalo Buffalo buffalo buffalo buffalo Buffalo buffalo

== קישורים חיצוניים ==

* 
* [https://web.archive.org/web/20070912020420/http://ah.bfn.org/ באפלו - היסטוריה וארכיטקטורה] 
* 
* 

== הערות שוליים ==

קטגוריה:מדינת ניו יורק: ערים
קטגוריה:ארצות הברית: ערי חוף
קטגוריה:ארצות הברית: ערי נמל פנימיות
קטגוריה:באפלו
קטגוריה:יישובים שהוקמו ב-1789
סטרייט אדג'

עטיפת האלבום "Minor Disturbance" של "[[The teen Idles"]]
סטרייט אדג (Straight edge, SxE, sXe או אדג') הוא סגנון חיים, או במובן אחר תנועה חברתית, המשויכת לזרם ההארדקור פאנק במוזיקה. האנשים המשויכים לתנועה, המכונים "סטרייט אדג'רים", נמנעים מטבק, אלכוהול וסמים. בנוסף, רבים מהם נמנעים מקפאין ומהפקרות מינית ודוגלים בשוויון ובצמחונות או בטבעונות.

==אטימולוגיה==
על אף העובדה שרבים מעקרונותיה של תנועת הסטרייט אדג' מקורם בתקופות מוקדמות יותר, מקור השם עצמו בשיר "Straight edge" של להקת מינור ת'רט, שהוקלט בשנת 1981. המילים לשיר, שנכתבו על ידי סולן הלהקה, איאן מק'קיי, מביעות מחאה בנוגע לשימוש בסמים פסיכואקטיביים בקרב להקות רוק.

מילות השיר:

פזמון השיר מורכב מהמשפט "I've got the straight edge" שחוזר מספר פעמים. השיר הוא באורך של כ46 שניות בלבד.

איאן מק'קיי הסביר את המשפט באמרו שבכך שהוא נמנע משימוש באלכוהול ובסמים, יש לו יתרון על אלו שכן משתמשים בהם. המילה "Edge" היא מילת סלנג שמשמעותה "יתרון". 

למרות שהתנועה אינה משויכת בצורה רשמית לאף תפיסה חברתית או פוליטית, רבים מחבריה מזדהים עם אנרכיזם, סוציאליזם, אתאיזם, מודעות לאיכות הסביבה, צמחונות, טבעונות ותנועות אקולוגיות שונות. "יום האדג' הבינלאומי" נחגג ב-17 באוקטובר.

סטרייט אדג'ר מפורסם הוא המתאבק פיליפ ברוקס הידוע בדמותו CM פאנק, שמתאבק בארגון WWE. 

==סימן ה-X==
האות X הוא הסימן המוכר ביותר של זרם הסטרייט אדג', ופעמים רבות הוא מסומן על גב שתי כפות הידיים, אולם הוא גם יכול להיות מסומן על חלקי גוף אחרים. ניתן למצוא את הסימן פעמים רבות גם על פרטי לבוש. ה-X שימש כאזהרה לברמנים בהופעות שלא יגישו משקאות אלכוהוליים לחברי הלהקה שנמנעים מכך. מאוחר יותר הדבר הפך לאופנה בקרב צעירים שרצו להיכנס להופעות אך לא לשתות אלכוהול שמוגש בהופעות. בשנת 1980 הוציאה לאור להקת "The Teen Idles" תקליט הנקרא "Minor Disturbance" כאשר עטיפת התקליט הייתה שתי ידיים עם X שחור מסומן על גבן. הסימן הפך במהרה לחלק בלתי נפרד מזרם הסטרייט אדג'.

==קישורים חיצוניים==

קטגוריה:פאנק (Punk)
פולונז

פּוֹלוֹנֵז (בצרפתית: Polonaise) הוא ריקוד פולני. מקורו בריקוד איטי שנהגו לרקוד בתהלוכות חגיגיות ובטקסים רשמיים בחצרות האצולה הפולנית החל משלהי המאה ה-16. עם אצילים גולים מפולין עבר הריקוד לצרפת (מכאן שמו: פירוש השם בצרפתית הוא "פולני") ולגרמניה.
פולונז (ציור מהמאה ה-19)
הפולונז הוא מחול בטמפו איטי במקצב שלושה רבעים. לעיתים קרובות הוא מכיל פרק ביניים (טריו). הפולונז בסגנון האיטלקי מכונה "פולאקה" והוא כולל עיטורים וקישוטים מוזיקליים רבים יותר.

חשיבותו האומנותית של הפולונז עלתה במאה ה-18, עם שילובו כחלק מהסוויטה. באך כלל פולונז בסוויטה השנייה בסי מינור וכן בקונצ'רטו הברנדנבורגי מס' 1. בטהובן חיבר פולונז לפסנתר אופוס 89 וכן כלל קטע א-לה פולאקה (בסגנון פולונז) בקונצ'רטו המשולש לפסנתר, כינור וצ'לו אופוס 56 ובסרנדה לטריו כלי קשת אופוס 8. שוברט חיבר 10 פולונזים לפסנתר ב-4 ידיים.

המלחין המזוהה מכל עם הפולונז הוא פרדריק שופן. שופן הפולני שיקף בפולונזים הרבים שחיבר גאווה לאומית וגעגועים למולדתו. הוא החל לחבר פולונזים עוד בהיותו ילד בפולין. כאשר הגיע לפריז בשנת 1830 והופיע בסלונים של החברה הגבוהה, נתקבלו הפולונזים החדשים שחיבר בהתלהבות. הוא הצליח להפוך את הפולונז מריקוד פשוט ליצירה מורכבת ועשירה. את הפולונז הראשון כתב בגיל שבע, ואת האחרון כתב ב-1846, בגיל 36, שלוש שנים לפני מותו. לפולונז הגדול אופוס 22 אף חיבר ליווי תזמורתי.

דוגמאות לפולונזים מאת מלחינים נוספים: ה"פולונז בריאנט" של וייניאבסקי, הפולונז לתזמורת של דבוז'אק, הפולונז המפורסם מתוך האופרה "יבגני אונייגין" מאת צ'ייקובסקי, הפולונז מתוך סוויטה מספר 2 לחליל ולתזמורת מאת יוהאן סבסטיאן באך.

==לקריאה נוספת==
* ישראל שליטא, אנציקלופדיה למוזיקה, 1965, עמ' 673–674.

==קישורים חיצוניים==

* 

קטגוריה:מחול

קטגוריה:מבנים מוזיקליים
קטגוריה:כוריאוגרפיה
קטגוריה:צורות מוזיקליות
קטגוריה:ריקודים משולבים במוזיקה הקלאסית
לימריק

לימריק (באנגלית: Limerick, באירית: Luimneach) היא עיר בפרובינציית מנסטר שבמערב אירלנד. פירוש שמה באירית הוא "מקום חשוף". לימריק היא צומת דרכים מרכזי זה מאות שנים, על נהר שאנון המפורסם החוצה את אירלנד למזרח ולמערב. 

בלימריק, כולל פרבריה, גרים כ-100,757 תושבים (נכון ל-2009) והיא העיר הרביעית בגודלה ברפובליקה, אחרי הבירה דבלין והערים קורק וגולוויי. לפי הרישומים המוניציפליים של גבולות העיר מונה זו כ-92,500 תושבים.

==היסטוריה==
העיר יושבה לראשונה בשנת 812 בקירוב על ידי הוויקינגים, אך במחוז לימריק ככל הנראה התיישבו עוד קודם לכן. במאה ה-12 התיישבו שם הנורמנים, שהאדריכלות שלהם ותרבותם ניכרת בעיר עד היום. מבנים חשובים בעיר שנבנו על ידיהם הם טירת המלך ג'ון וקתדרלת מאריה הקדושה. 

העיר הייתה מוקד חשוב במלחמת האזרחים במאה ה-17. אוליבר קרומוול שלט בה ב-1651, ומאוחר יותר (שנות ה-90 של המאה ה-17) שלט בה ויליאם השלישי מלך אנגליה למשך שתי תקופות קצרות. בשנת 1691 שם ויליאם השלישי מצור על לימריק בה התבצרו תומכיו של המלך הקתולי ג'יימס השני מתוגברים בכמה אלפי חיילים קתולים מצרפת. בתום המצור, ב-3 באוקטובר 1691 נחתמה הסכמה על סלע ובה הותר לצרפתים לחזור לארצם. הסלע הזה הנקרא "סלע ההסכמה" ניצב עד היום על גדת נהר שאנון בלימריק. 

במאה ה-18 גדלה העיר והתעשרה, הודות להפיכתה למוקד מסחר חשוב, אך איחודן של אירלנד ובריטניה ב-1800 פגע במעמדה, וחוותה פריחה כלכלית רק בתקופת "הנמר הקלטי" ב-שנות ה-90, אז צמחה העיר והבנייה בה התרחבה משמעותית.

==תחבורה==
מסילת הברזל בין ווטרפורד ללימריק לקו המרכזי בין דבלין לקורק ב-1848 ולווטרפורד עצמה ב-1853. העיר הפכה למרכז תקשורת גדול וחשוב עם בנייתן של מסילות ברזל משניות במחוז. 

שדה תעופה הבינלאומי שאנון, המשרת כ-3.2 מיליון נוסעים בשנה (2005) ונחשב לשני בגודלו באירלנד, נמצא במרחק של כ-15 דקות נסיעה מהעיר.

==אקלים==
האקלים בעיר נוח יחסית. החורף קר, והטמפרטורה הממוצעת בו עומדת על כ-4 מעלות צלזיוס מתחת לאפס בינואר. הקיץ נעים יותר, והטמפרטורה הממוצעת בו עומדת על כ-23 מעלות צלזיוס ביולי.

==פשיעה==
הבעיה המרכזית העומדת כיום בפני תושבי העיר היא רמת הפשע הגואה ואבטלה. תופעת הסכינאות הידועה לשמצה נפוצה בעיר ובשנים האחרונות היו מקרי רצח, בעיקר בגלל נקמות דם בין כנופיות עבריינים.

==ערים תאומות==
* 
* 
* 

==ראו גם==
* חרם לימריק

==קישורים חיצוניים==

* 
* [http://www.limerick.ie/council אתר רשמי - מדריך ללימריק]
* 

קטגוריה:אירלנד: ערים
מיגל לובט

מִיגֵל לוֹבֵט סוֹלֵס (בספרדית: Miguel Llobet Solés; 18 באוקטובר 1878 – 22 בפברואר 1938) היה גיטריסט קלאסי ומלחין ספרדי.
== ביוגרפיה ==
לובט נולד למפסל בעץ והחל את דרכו האמנותית כבר בגיל צעיר, עת גילה כישרון רב בציור. את לימודי המוזיקה שלו החל בכינור ובפסנתר. רק מאוחר יותר קיבל גיטרה מתנה מדודו.

באוקטובר 1882 פגש את הגיטריסט הנודע פרנסיסקו טארגה וניגן לפניו. שנתיים לאחר מכן החל ללמוד אצלו בקונסרבטוריון העירוני בברצלונה.

את הופעתו הראשונה ערך בקונסרבטוריון של ולנסיה בשנת 1901, באותה שנה הופיע גם בקונסרבטוריונים של מאלגה ושל סביליה. ב־1902 הופיע ב"טאטרו דה לה קומדיה" וב־1903 במדריד בפני משפחת המלוכה הספרדית. מאוחר יותר הופיע גם מחוץ לספרד - בפריז (שם גם התגורר מספר שנים), בגרמניה, באמריקה ובמדינות נוספות.

לובט הלחין יצירות מקוריות משלו, וכמו כן עיבד לגיטרה שירים ספרדיים עממיים (בעיקר קטלאניים) ויצירות שונות לשתי גיטרות.

לפי מקורות שונים נהרג לובט במלחמת האזרחים של ספרד בשנת 1937, אך מקורות מקובלים יותר סותרים ידיעה זו, ולפיהם לובט מת מדלקת קרום הריאות בברצלונה.

==קישורים חיצוניים==

* [https://www.youtube.com/watch?v=ux4S6NrQSK8 הגיטריסטית סטפני ג'ונס מנגנת סקרצו-וואלס מאת מיגל לובט]

קטגוריה:מלחינים ספרדים
קטגוריה:גיטריסטים ספרדים
קטגוריה:מוזיקאים קטלאנים
קטגוריה:ספרדים שנולדו ב-1878
קטגוריה:ספרדים שנפטרו ב-1938
קודייראת א-צאנע

קודייראת א-צאנע הוא שבט בדואי בנגב, שהוכר על ידי מדינת ישראל כיישוב ושמו קודייראת א-צאנע (שבט). ליישוב עדיין אין מעמד מוניציפלי.

קטגוריה:יישובים בדואיים בישראל
אלעזר ברק

אלעזר ברק (20 בדצמבר 1934 - 9 בפברואר 2008) היה תת-אלוף בצה"ל, קצין חימוש ראשי בשנים 1973–1978.

== ביוגרפיה ==
אלעזר ברק נולד בווילנה לחיים וטובה, כשהיו בעיצומן של ההכנות לעלייה לארץ ישראל. בראשית 1935, בן שלושה חודשים, עלה עם הוריו לארץ. הוריו החלוצים השתקעו בחדרה. בילדותו עברה המשפחה להתגורר בכפר ויתקין, ושם נולדה אחותו שרה. לאחר שהוריו התבססו שבה המשפחה לחדרה, והוא למד בבית חינוך לילדי עובדים ובתיכון חדרה.

כבר בילדותו גילה אלעזר ברק כישרון טכני ומתמטי מובהקים. ב-1952, כשסיים את התיכון, התגייס לצה"ל במסגרת העתודה האקדמית, ולמד הנדסת מכונות בפקולטה להנדסת מכונות בטכניון. הוא סיים קורס קצינים בהצטיינות, ועם סיום לימודיו ב-1956 הוצב בחיל החימוש. 

ב-1962 נסע ללמוד תואר שני ודוקטורט במכון הטכנולוגי של מסצ'וסטס בבוסטון. <br />עם סיום לימודיו חזר לארץ ולשירות הצבאי, ומונה לבוחן איכות לכלי לחימה חדישים. במלחמת ששת הימים שירת כקצין לתפקידים מיוחדים בציר הצפוני בסיני, שבו לחמה אוגדת הפלדה בפיקודו של האלוף ישראל טל. ב-1967 מונה ברק למפקד יחידת הבחינה של חיל החימוש. בשנת 1969 מונה לעוזר טכני לקצין חימוש ראשי בדרגת סא"ל, וב-1971 שימש עוזר קצין חימוש ראשי בדרגת אל"ם. ב-1973 מונה לסגן קצין החימוש הראשי עד למינויו לקצין חימוש ראשי (קחש"ר) בספטמבר אותה שנה, כחודש לפני פרוץ מלחמת יום הכיפורים. במהלך המלחמה היה אחראי חיל החימוש שבפיקודו על שיקום מערכות הנשק שבידי צה"ל שנפגעו והחזרתם לשירות בפרק זמן מינימלי. בחמש השנים שלאחר המלחמה פיקד כקצין חימוש ראשי על חיל הנחשב לגדול ולמפוצל ביותר בצה"ל ובמסגרת זו ליווה את תכנון ופיתוח טנק המרכבה ועסק בקליטת אמצעי לחימה חדישים ומתקדמים, בעיקר טילים מונחים, בצה"ל. ב-1978, בן 44, סיים ברק את תפקידו והשתחרר מצה"ל.

עם שחרורו התמנה ברק למנכ"ל חברת הנפט הלאומית, תפקיד שבו כיהן שנים אחדות, ונטל חלק בשיחות עם המצרים להחזרת שדות הנפט של סיני וההסכמים הקשורים בכך. בהמשך חזר לתחום הביטחון והיה מעורב בניהול של מספר חברות בתחום זה. בין השאר שימש כמנכ"ל סולתם וכמהנדס ראשי וסמנכ"ל בתע"ש. שימש גם בדירקטוריונים של חברות שונות, בהם ספקטרוניקס ועשות אשקלון. הוא פרש לגמלאות מתע"ש בגיל 69, אך גם לאחר מכן הוסיף למלא תפקידי ייעוץ שונים למערכת הביטחון בתחום של פיתוח מערכות נשק. הוא הרבה לשתף פעולה עם האלוף ישראל טל (טליק), שלו יעץ במשך שנים.

לאורך השנים מאז שחרורו מצה"ל שימש מרצה בפקולטה להנדסה של אוניברסיטת תל אביב, בחוג להנדסה מכנית. בנוסף לכך מילא תפקידים ציבוריים בהתנדבות, ובכלל זה היה היו"ר הראשון של עמותת חיל החימוש ויו"ר אגודת הידידים של בית החולים ע"ש אדית וולפסון במשך שנים רבות.

כשהיה בן 73 נפטר אלעזר ברק ממחלה קשה. השאיר אחריו את יהודית, רעייתו לאורך 51 שנים, את שני ילדיהם: הבת - פרופ' דפנה ברק-ארז, שנבחרה ב-2012 לשופטת בית המשפט העליון, הבן - ד"ר יאיר ברק, ונכדים.

==קישורים חיצוניים==
* 
* 

קטגוריה:תתי-אלופים בצה"ל
קטגוריה:קציני חימוש ראשיים
קטגוריה:סגל התעשייה הצבאית
קטגוריה:ישראלים ילידי ליטא
קטגוריה:בוגרי בית חינוך לילדי עובדים (חדרה)
קטגוריה:בוגרי תיכון חדרה
קטגוריה:בוגרי העתודה האקדמית
קטגוריה:בוגרי הטכניון - מכון טכנולוגי לישראל
קטגוריה:בעלי תואר דוקטור מהמכון הטכנולוגי של מסצ'וסטס
קטגוריה:מהנדסי מכונות ישראלים
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1934
קטגוריה:ישראלים שנפטרו ב-2008
עם ישראל למען השלום

הפגנה פרו-ישראלית ב[[אוסלו במהלך מלחמת לבנון השנייה, בארגונו של "עם ישראל למען השלום", אוגוסט 2006]]
עִם ישראל למען השלום (בנורווגית: MIFF - Med Israel For Fred) הוא ארגון התנדבותי נורווגי שהוקם בשנת 1975 כצוות עבודה והוכר רשמית כארגון שלוש שנים מאוחר יותר. מאז מקדם הארגון אהדה ציבורית למדינת ישראל והעם היהודי דרך פעילות הסברתית נרחבת הממומנת מכספי תרומות.

בארגון חברים נוצרים, יהודים וחילונים מנורווגיה, והוא שואף לשרת קהלים נוספים במדינות סקנדינביה השכנות.

הארגון שם לעצמו יעד להפיץ מידע אובייקטיבי ונטול פניות בנושאים הקשורים בסכסוך הישראלי-ערבי ובעם היהודי. ובמסגרת פעילות זו מאורגנים מפגשי הסברה ישראלית בשבע ערים ברחבי נורווגיה. כמו כן, מופק העיתון 'מבט למזרח התיכון' (Midtøsten i fokus), שיוצא לאור חמש פעמים בשנה, ומופץ לחברי הארגון ולציבור בכלל במסגרת פעילויות ההסברה השונות.

בשנים 1991–1993 קארה קריסטיאנסן, פוליטיקאי נורווגי היה נשיא הארגון, וב-2008 הוחלף על ידי מורטו רזמוסן (Morten Rasmussen).
מאז 2017 מכהן בתפקיד נשיא הארגון בנגט-אובה נורגרד.

==קישורים חיצוניים==

* 

קטגוריה:יחסי ישראל–נורווגיה
Battle Magic

Battle Magic הוא אלבומה השלישי של להקת הבלאק מטאל הסימפוני האנגלית באל-סאגות'. האלבום יצא בשנת 1998 תחת חברת התקליטים קאקופונוס.

זהו האלבום האחרון בו ג'וני מאודלינג פועל כמתופף הלהקה, בשאר האלבומים הוא פועל כקלידן ועוזר בהלחנה.
ללהקה ניתנה תקופה של חודש להקלטת האלבום וההכנות לאלבום היו מסובכות, בעיקר ההכנות התזמורתיות (להפקת הסאונד המלחמתי והאפי); דוגמה טובה לכך הוא השיר Circus Maximus, שהכנתו והקלטתו (בעיקר בחלק של הקלידים) ערכו לא פחות מ-6 ימים.

המילים נקבעים במסגרת עולמות הפנטזיה של הזמר ביירון רוברטס.

== רשימת השירים ==
<div style="direction: ltr;">
{|border=0
|-
|
# "Battle Magic" – 2:45 
# "Naked Steel (The Warriors Saga)" – 4:44 
# "A Tale from the Deep Woods" – 5:37 
# "Return to the Praesidium of Ys" – 6:30 
# "Crystal Shards" – 2:17 
# "The Dark Liege of Chaos is Unleashed at the Ensorcelled Shrine of A'Zura Kai (The Splendour of a Thousand Swords Gleaming Beneath the Blazon of the Hyperborean Empire Part II)" – 4:14 
# "When Rides the Scion of the Storms" – 6:17 
# "Blood Slakes the Sand at the Circus Maximus" – 8:53 
# "Thwarted by the Dark Blade (Blade of the Vampyre Hunter)" – 6:19 
# "And Atlantis Falls" – 2:22
|}
</div>
==קישורים חיצוניים==
נפת אמברולאורי

נפת אמבּרוֹלאוּרי (בגאורגית: ამბროლაურის მუნიციპალიტეტი, מילולית: אמבּרוֹלאוּריס מוניציפליטי) היא נפה במחוז רצ'ה-לצ'חומי וסוואנתי תחתית שבגאורגיה. הנפה מוקמת באזור רצ'ה תחתית, כאשר מצפון גובלת בנפת לנטחי, ממערב נפת צאגרי, מדרום נפת טקיבולי, נפת צ'יאתורה ונפת סצ'חרה, וממזרח נפת אוני. עד שנת 1917 נכלל באזור כותאיסי-רצ'ה. משנת 1921 באזור רצ'ה, משנת 1928 באזור רצ'ה-לצ'חומי, ומשנת 1930 נפה נפרדת. בשנים 1951–1953 נכלל בנפת כותאיסי.

הנפה מאוכלסת ב-9,139 תושבים בצפיפות אוכלוסין של 8,0 איש לקמ"ר. העיר אמברולאורי מהווה את המרכז המנהלתי של הנפה. יישוב עירוני (דאבא) נוסף בנפה הוא העיירה חָארִיסתווַאלָה. כמו כן ישנן 70 כפרים ב-18 תמי: בּוּגֶאוּלִי, וֶלֶווִי, זנַאקווָה, אִיצָה, לִיחֶתִי, נַאמָאנֶווִי, נִיקוֹרצמִינדָה, סָאדמֵלִי, סחווַאווָה, רָ'אדִישִי, צַאחִי, צֶסִי, צֶ'לִיארֵ'לֶה, צ'רֵבַּאלוֹ, צ'קווִישִי, חבָנצקרָה, חִידִיקַארִי וחוֹטֶווִי.

==גאוגרפיה==
שטח הנפה מכסה 1142 קמ"ר, שמתוכם 420 קמ"ר שטח חקלאי. המיקום הגאוגרפי של הנפה הוא בנקודת ההתמזגות של הנהרות ריוני וקריחולה. הגובה ממוצע הוא 500 מטר מעל פני הים. האקלים לח כאשר הלחות הממוצעת היא 76%, חורפים קרים וקייצים חמים וארוכים. אוכלוסייתה מונה בעיקר גאורגים. אוצרות הטבע העיקריים בנפה הן ארסן וגבס.

בשטח הנפה זורמים נהר ריוני ויובליו: קרִיחוּלָה, זנַאקוּרָה, שָרֶאוּלָה, לוּחוּנִי, רִיצִאוּלָה ואָסקִיסצקַאלִי.

הנפה מתאימה לתיירות וכוללת חורש טבעי, נוף הררי, הרים, נהרות נקיים אקולוגית ומאגרים מלאכותיים.

==יין==
שטח של 8,630 דונם מכוסה במטעים (כרמים). הגידולים הם בעיקר של הגפנים אלכסנדרולי ומוג'ורטולי. היינות המפורסמים של האזור כוללים את חבנצ'קרה, תתרה וברקוני יינות שזכו למדליות רבות. כמו כן ישנן יינות נוספים המיוצרים בנפה ביניהם: חבנצ'קרה זהב (אוֹכּרוֹס חבַנצ'קַרה) המיוצר בכפר חבנצ'קרה ויין רצ'אי (רַצ'וּלי ר'ווינוֹ) המיוצר בכפר צ'רבלו.

==אתרים==
<gallery>
Ambrolauri (Photo A. Muhranoff, 2011).jpg|אמברולאורי
Krikhula (G.N. 2009).jpg|נהר קריחולה
Lukhuni.JPG|נהר לוחוני
Nikortsminda (ნიკორწმინდა).jpg|הריסות כנסייה בנִיקוֹרצמִינדָה
Barakoni church.jpg|כנסיית בָּרַקוֹנִי
Cheliagele church.jpg|כנסייה בכפר צֶ'לִיארֵ'לֶה
Khimshi Fortress.JPG|מצודת חידיקרי בכפר חימשי
Khonchiori.JPG|מראה כפר חוֹנצִ'יאוֹרִי
Xotevis cixe.jpg|מצודת חוטווי
Mindacixe.jpg|מצודת מינדה
Nikortsminda.jpg|קתדרלת נִיקוֹרצמִינדָה
Shaori Lake (Photo A. Muhranoff, 2011).2.jpg|אגם שאורי
</gallery>

==קישורים חיצוניים==

* 

==הערות שוליים==

אמברולאורי
קטגוריה:רצ'ה
פרנקלין (פינאטס)

שמאל
פרנקלין (באנגלית: Franklin) הוא דמות בסדרת הקומיקס ארוכת הימים פינאטס, פרי עטו של צ'ארלס מ. שולץ. פרנקלין היה הדמות האפרו-אמריקאית הראשונה בסדרה, והוא דוגמה לתופעה הנקראת "דמות שחור ייצוגית". כאשר נפגשו צ'ארלי בראון ופרנקלין לראשונה, אמר לו פרנקלין שאביו הוא חייל הנלחם בווייטנאם. בתגובה אמר לו צ'ארלי, כי אביו שלו הוא ספר שגם היה במלחמה, אך הוא אינו זוכר איזו. כאשר פרנקלין בא לבקר את צ'ארלי בראון, הוא נוכח כי חבריו של צ'ארלי בראון הם די משונים.

הופעתו של פרנקלין הייתה בתקופה בה נושאים כגון הפרדה גזעית ויחסים בין-גזעיים היו מקור נאמן לקונפליקטים בקרב החברה האמריקאית. צירופה של דמות שחורה לתוך הסדרה נחשבה שערורייתית, אולם שולץ טען כי לא היה שום מניע פוליטי בהופעה זו. רק לעיתים רחוקות עולה עניין צבע עורו של פרנקלין בפרקי הסדרה. רוב החבורה פשוט מקבלת אותו כמו שהוא. בראיון שנערך ב-1997 ציין שולץ כי קיבל מכתב מעורך עיתון בדרום ארצות הברית, שכתב כי אינו מתנגד להופעת דמות שחורה בקומיקס, אך הוא מבקש ממנו כי לא יאייר אותם לומדים יחדיו בבית הספר.

פרנקלין ניחן באינטליגנציה רבה ומשמש לרוב כגירוי אינטלקטואלי לליינוס ואן פלט, שבדומה אליו נוטה לצטט פסוקים מן המקורות. דמותו מאופיינת באופייה הנוח, החסר דאגות או אובססיות. פרנקלין משחק בתפקיד סנטר פילדר (center fielder) בקבוצת הבייסבול של צ'ארלי בראון. בגיליונות מאוחרים יותר הוא נראה כשחקן בקבוצתה של פאטי, ובסדרת הטלוויזיה שיצאה לקומיקס הוא גם לומד בכיתתה.

באחד הספיישלים הטלוויזיוניים של פינאטס פרנקלין יודע לרקוד ברייקדאנס. 

קטגוריה:דמויות מתוך קומיקס
קטגוריה:פינאטס
קטגוריה:דמויות שחורות באנימציה
קטגוריה:דמויות שחורות בסרטים
קטגוריה:אפרו-אמריקאיים בדיוניים
דורותי דה רוטשילד

הברונית דורותי (דבורה) דה רוטשילד (1895 – 10 בדצמבר 1988), הייתה פילנתרופית יהודייה ממוצא אנגלי, רעייתו של ג'יימס דה רוטשילד, נשיאת פיק"א ופעילה למען היישוב היהודי בארץ ישראל.

==קורות חיים==
דורותי נולדה כבת למשפחת פינטו המיוחסת שמוצאה מספרד, שהעמידה רבנים במרוקו, בדמשק, בחלב 
ובצפת, כמו גם מדענים ומשפטנים ידועים. היא נישאה לארמנד ג'יימס דה רוטשילד כשהייתה בת 17, ב-1913. ג'יימס, בנו של אדמונד ג'יימס דה רוטשילד (מהצד הפריזאי של משפחת רוטשילד), היה אז בן 35 שנים.

ב-1922 ירש ג'יימס רוטשילד את אחוזת וואדאסדון בבקינגהאמשייר, ובני הזוג עברו להתגורר שם. דורותי סייעה לבעלה בענייניו הפוליטיים, ובמיוחד מ-1929 עד 1945 כאשר ג'יימס שירת בפרלמנט מטעם המפלגה הליברלית בבריטניה, כנציג מחוז האי אלי.

אחרי מותו של ג'יימס ב-1957, ירשה דורותי את אחוזת וואדאסדון ואחוזה קטנה נוספת בבקינגהמשיר.

דורותי הוסיפה להיות תומכת חזקה ביישוב היהודי בארץ ישראל, כמו חותנה ובעלה לפניה. היא הייתה ידידה קרובה של חיים ויצמן ויושבת ראש יד הנדיב, קרן התרומות של משפחת רוטשילד בארץ ישראל. בעזרת התרומות, ביניהן תרומתו האחרונה של בעלה, מימנה את בניית משכן הכנסת. לאחר מלחמת ששת הימים תרמה לשיקום בית הכנסת יוחנן בן זכאי שבעיר העתיקה בירושלים. דורותי בעצמה תרמה בטרם מותה לבניית מבנה בית המשפט העליון.

על שמה נקרא המושב שדמות דבורה (לפי שמה העברי).

==אילן יוחסין==

== ראו גם ==
* משפחת רוטשילד

==קישורים חיצוניים==
* אליס שלוי, 
* [http://yadhanadiv.org.il/he/ אתר יד הנדיב]
* 

דורותי דה רוטשילד
קטגוריה:ציונים ילידי המאה ה-19
קטגוריה:יהודיות צרפתיות
קטגוריה:נדבנים יהודים בריטים
קטגוריה:נדבניות יהודיות
קטגוריה:אישים שעל שמם יישובים בישראל
קטגוריה:משפחת_פינטו
קטגוריה:אנגלים ממוצא מצרי
קטגוריה:בריטיות שנולדו ב-1895
קטגוריה:בריטים שנולדו ב-1895
קטגוריה:בריטיות שנפטרו ב-1988
קטגוריה:בריטים שנפטרו ב-1988
רוואז דור'ונדזה

רֶוואז דוֹר'וֹנַדזֶה (בגאורגית: რევაზ დოღონაძე; 21 בנובמבר 1931 - 13 במאי 1985) היה מדען גאורגי, ממייסדי האלקטרוכימיה הקוונטית.

==חייו ועבודתו==
דור'ונדזה נולד ב-1931, בטביליסי, גאורגיה. אביו, רומאן דור'ונדזה (1970-1905) היה פרופסור למדעי החקלאות. דור'ונדזה סיים את חוק לימודיו בשנת 1955, במכון להנדסה ופיזיקה במוסקבה. בשנים 1978-1958 היה עמית מחקר, כאשר ב-4 השנים הראשונות היה עמית מחקר בכיר, וב-16 השנים הבאות ראש קבוצת המחקר לאלקטרוכימיה קוונטית של מחלקת המחקר העיוני של המכון לאלקטרוכימיה של מוסקבה (נקרא כיום מכון פרומקין לאלקטרוכימיה של האקדמיה הרוסית למדעים). בשנים 1969-1963 היה פרופסור חבר, ובשנים 1973-1969 פרופסור מן המנין, באוניברסיטה הממלכתית של מוסקבה. בשנת 1961 קיבל תואר שלישי (PhD), ובשנת 1966 דוקטור למדעים.

דור'ונדזה היה הראשון שראה את התהליך הכימי של מעבר אלקטרון כמעבר קוונטי בין שני מצבים אלקטרוניים נפרדים, המושרה על ידי אינטראקציות אלקטרוסטטיות חלשות בין הישויות המולקולריות המיוצגות על ידי המצבים. קבוצת המחקר שלו משכה אליה סטודנטים מהאוניברסיטה הממלכתית של מוסקבה ומהמכון להנדסה ופיזיקה במוסקבה, בנוסף לסטודנטים זרים; הוא שימש כמנחה ל-13 עבודות דוקטורט ו-5 תזות לדוקטור למדעים. המחקר בקבוצה במהלך שנות ה-70 טיפל בעיקר בקשר שבין מעבר אלקטרון לתהליכים אלקטרוניים אחרים בפאזה מעובה, כמו בליעת אור. במחקר זה הושם דגש על תהליכים המערבים שלוש רמות אלקטרוניות, במקום שתיים, בתהליכים בטמפרטורות נמוכות, עם תכונות המאפיינות תהליכים ביולוגיים.
 
דור'ונדזה ותלמידיו הציעו את המודל הקוונטו-מכני הראשון שלקח בחשבון את התפקיד הדינמי של הממס בתהליך מעבר פרוטון בממסים קוטביים. כמו כן יצרו תאוריה קוונטית של הקינטיקה של תהליכים כימיים, אלקטרוכימיים וביוכימיים בממסים קוטביים, בנוסף לתאוריה קוונטית של הקינטיקה של טרנספורמציה אטומית-מולקולרית בפאזה מעובה.

דור'ונדזה ייסד ועמד בראש המחלקה למחקר עיוני במכון לאלקטרוכימיה וכימיה אי-אורגנית של האקדמיה הגאורגית למדעים (GAS), בין השנים 1985-1978. בשנים 1985-1982 גם עמד בראש המחלקה לפיזיקה כללית ותאורטית באוניברסיטה הטכנית של גאורגיה. ב-1982 נבחר לחבר האקדמיה הגיאורגית למדעים. בין השנים 1985-1978 היה יושב-ראש מחלקת הפיזיקה האלקטרוכימית בחברה הבינלאומית לאלקטרוכימיה (ISE). גם היה חבר במערכת כתב העת "Journal of Electroanalytical Chemistry and Interfacial Electrochemistry", ובמערכת כתב העת הרוסי Elektrokhimia.

דור'ונדזה השתתף בכתיבת כ-190 עבודות מחקר (מתוכם 7 מונוגרפיות). הוא גם היה שותף לכתיבה ולעריכה של מונוגרפיה בת שלושה כרכים, "The Chemical Physics of Solvation" (הוצאת Elsevier, אמסטרדם, 1986-1985).

==ראו גם==
* כימיה קוונטית

==קישורים חיצוניים==
* [https://web.archive.org/web/20070928015044/http://www.webhostcorp.com/members/rdogonadze/ אתר לזכרו של דור'ונדזה]

קטגוריה:כימאים גאורגים
קטגוריה:פיזיקאים גאורגים
קטגוריה:סגל אוניברסיטאות ברוסיה

קטגוריה:ילידי 1931
קטגוריה:נפטרים ב-1985
אוזורגתי

אוֹזוּרגֶתי (בגאורגית: ოზურგეთი) עיר תעשייתית בנפת אוזורגתי, במחוז גוריה שבגאורגיה. המשמש כמרכז מנהלתי של הנפה. שוכנת על גדות נהר נטנבי, ובּז'וּז'י. היא הוכרזה לעיר בשנת 1840, ואוכלוסייתה מונה 14,785 איש. אוזורגתי היא מקום מושב הבישוף של הדיוקסיה שֵׁמוֹכּמֵדי (שכוללת את כל חבל גוריה).

בשנים 1934–1989 העיר נקראה מחרדזה, על שם המהפכן הגאורגי פיליפה מחרדזה. המפעלים שבה כוללים: מפעל לתה, עבודות פורצלן ועוד. מרכז מחקר מדעי גדול ליבולים סוב-טרופיים שוכן בשכונת אנאסאוּלי בפרוור העיר.

==ערים תאומות==
* 

== מפורסמים שנולדו בעיר ==
* ויקטור דולידזה

==קישורים חיצוניים==

==הערות שוליים==

קטגוריה:גאורגיה: ערים
קטגוריה:קווקז: יישובים
קטגוריה:גוריה
ערב אל סמניה

עַרָבּ אל סַמְנִיָּה הוא שבט בדואי הגר באזור הצפון. בעבר גר בקרבת קריית טבעון, והוכר על ידי מדינת ישראל כיישוב בשם סמניה (שבט). בני השבט עברו מהריכוז שבו ישבו אל העיר שפרעם, ולכן היישוב בוטל ואוחד בעיר שפרעם.

== קישורים חיצוניים ==

[http://www.cbs.gov.il/population/localities/changes_1948-2004.xls|שינויים ביישובים בין השנים 2004-1948]

קטגוריה:יישובים במחוז הצפון
קטגוריה:יישובים בדואיים בישראל
וולף

וולף הוא שם משפחה ממקור גרמני שפירושו "זאב".

קטגוריה:שמות משפחה אשכנזיים
קטגוריה:שמות משפחה גרמניים
קטגוריה:שמות פרטיים
קטגוריה:שמות פרטיים גרמניים
קטגוריה:שמות פרטיים שמקורם בבעלי חיים
Help! (שיר)

(הצילו!) הוא שיר של להקת הביטלס שכתבו ג'ון לנון ופול מקרטני, ויצא גם כסינגל באלבום Help!. השיר הוקלט באולפני אבי רוד, הופק על ידי ג'ורג' מרטין ואורכו 2:20 דקות. השיר היה חלק מהאלבום החמישי של הלהקה שבתוכו היה גם את השירים המפורסמים Ticket to Ride ו-Yesterday.

השיר יצא כסינגל ב-6 באוגוסט 1965 באנגליה, והגיע למקום הראשון במצעד זה ובמקבילו בארצות הברית. השיר כנראה מספר על עייפותם של הלהקה מתופעת הביטלמניה ורוצים שיצילו אותם. השיר נחשב לאחד המצליחים ביותר של הלהקה באותה תקופה. השיר, פותח את הסרט Help! שיצא במקביל לאלבום.

מגזין הרולינג סטון דירג את השיר במקום ה-29 ברשימת 500 השירים הטובים ביותר של כל הזמנים.

לשיר נעשו גרסאות כיסוי רבות, כשהידועה מביניהן היא של להקת דיפ פרפל מאלבום הבכורה שלהם Shades of Deep Purple - גרסה אטית, כבדה וארוכה יותר. עוד גרסת כיסוי ידועה, היא של הזמרת האמריקאית טינה טרנר מאלבומה "Private Dancer", מ-1984. גרסת כיסוי נוספת היא של הזמרת האמריקאית מיילי סיירוס אותה ביצעה במשדר הצדקה Global Goal: Unite for Our Future.

== מצעדים ==
{| class="wikitable"
|+מצעדי כל הזמנים
!ארגון
!שם
!מיקום
|-
|כאן 88
|מצעד שירי הביטלס של כאן 88
|20
|}

== קישורים חיצוניים ==

* [http://max.space.free.fr/tabs/the.beattles-help.html אקורדים לגיטרה של השיר]

== הערות שוליים ==

קטגוריה:שירי 1965
קטגוריה:סינגלים מ-1968
קטגוריה:סינגלים מ-1984
קטגוריה:סינגלים מ-1989
קטגוריה:שירי הביטלס
קטגוריה:שירים באנגלית
קטגוריה:שירי נושא מסרטי קולנוע
קטגוריה:שירים מסרטי קולנוע
קטגוריה:שירים על ג'ון לנון
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד הסינגלים של RPM
קטגוריה:סינגלים שהגיעו למקום הראשון במצעד 100 סינגלי הפופ של קאש בוקס
קטגוריה:סינגלים בהוצאת קפיטול רקורדס
הרווארד מארק 1

החלק הימני של המארק 1.

IBM Automatic Sequence Controlled Calculator שכונה מארק 1 על ידי אוניברסיטת הרווארד, שבשבילה נבנה על ידי חברת יבמ, היה המחשב הספרתי האוטומטי הגדול הראשון בארצות הברית. יש הרואים בו את המחשב הראשון בעולם ("מתחרים" נוספים על התואר הם Z1, ואחריו Z3 של קונראד צוזה, ABC של ג'והן אטאנסוף וקליפורד ברי, אניאק, קולוסוס, ועוד).

המחשב תוכנן על ידי הווארד אייקן, נבנה על ידי יבמ, נשלח לאוניברסיטת הרווארד בפברואר 1944, ונמסר רשמית ב-7 באוגוסט 1944.

==השוואה למחשבים מוקדמים אחרים==

==ראו גם==
* היסטוריה של המחשוב

== לקריאה נוספת ==
<div class="mw-content-ltr">
* 
* 
</div>

==קישורים חיצוניים==

* [http://www-1.ibm.com/ibm/history/exhibits/markI/markI_reference.html ארכיון IBM בנוגע לסימן 1]
* [http://www.bitsavers.org/pdf/harvard/MarkI_operMan_1946.pdf חוברת ההפעלה של ה ASCC]
* 

קטגוריה:מחשבים חלוציים
קטגוריה:מחשבי IBM
רמת אבישור

דרך ברמת אבישור
רמת אֲבִישׁוּר היא רמה נמוכה הנמצאת במזרח שפלת יהודה באזור חבל עדולם, וממערב להרי יהודה. מרבית הרמה מצויה בשטח פארק בריטניה, והיא האזור הגבוה בפארק. 

הרמה מצויה בגובה של כ-350 מטרים מעל פני הים. 

הרמה מכוסה בחורש ים תיכוני הכולל עצי אלון מצוי, קטלב, שיחי אלת המסטיק, אלה ארצישראלית, בר זית בינוני, לבנה רפואי, אשחר ארצישראלי, לוטם שעיר, לוטם מרווני.

באזור נפוצים פרחי הכלנית והרקפת המצויות, צבעוני ההרים, וכן מצויים ברמה שרידי בוסתנים בהם גדלים עצי שקד, תאנה, רימון, זית ושיחי צבר.

על הרמה נמצאים היישובים נחושה, צפרירים, גבעת ישעיהו ולי-און שריגים.

קרויה על שם אחד מצאצאי יהודה שהתיישב באזור (דברי הימים א ב כט-ל). השם נמצא גם בשבאית (אבשור). הוראתו כנראה: האב (כלומר האל) הוא חומה ומחסה. דומה לו השם התדמורי בלשור.

קטגוריה:שפלת יהודה
קטגוריה:חבל עדולם
נפוליטנית

שפות איטליה - נפוליטנית ושפות קמפניה האחרות בצבע קרם למטה
נפוליטנית (בנפוליטנית: nnapulitano; באיטלקית: napoletano) היא שפה רומאנית המדוברת בעיקר במחוז קמפניה במרכז איטליה, מחוז שבירתו היא נאפולי, וכן בריכוזי אוכלוסין נוספים במרכז איטליה. מספר הדוברים בשפה ברמת שפת אם מוערך ב־7.5 מיליון.

אף על פי שלרוב מתייחסים לנפוליטנית כאל ניב של האיטלקית, רוב הבלשנים ועמם אף אונסק"ו מחשיבים את הנפוליטנית לשפה בפני עצמה. לשפה זו השפעה על כל הניבים המדוברים בדרום איטליה, ובמיוחד בפוליה בבזיליקטה ובדרום לאציו.

אוצר המילים של השפה קרוב אך אינו זהה לשפה האיטלקית. כמו האיטלקית, גם שורשי הנפוליטנית הם בלטינית הוולגרית, אך הנפוליטנית מושפעת גם מהשפה האוסקית הנכחדת, ולכן היגויה שונה מהאיטלקית במספר עיצורים. הצליל d באיטלקית, למשל, מקביל במקרים מסוימים ל־r; כך, לדוגמה, יבוטא (וייכתב) הפועל vedé (לראות) כ־veré, הפועל cadé (ליפול) יבוטא וייכתב כ־caré, והמילה Madonna תהפוך ל־Maronna. הבדל נוסף, למשל, הוא בהיגוי צירופי העיצורים "nd" המבוטא ונכתב כ־"nn". כך, לדוגמה, המילה "munno" היא המקבילה הנפוליטנית למילה האיטלקית "mondo" (עולם), והמילה "quanno" היא המקבילה הנפוליטנית למילה האיטלקית "quando" (מתי). קיימים הבדלי הגייה בעיצורים נוספים, כדוגמת "mb" המבוטא ונכתב כ"mm", ועוד. 

הנפוליטנית התברכה בהיסטוריה ספרותית, מוזיקלית ותיאטראלית ובפרט היא השפה העיקרית בה מושרים שירים נפוליטנים. בין היוצרים הידועים בשפה ניתן למנות את הסופר והתסריטאי אדוארדו דה פיליפו (Eduardo De Filippo), את המשורר סלבאטורה די ג'קומו (Salvatore Di Giacomo) ואת הסופר והשחקן טוטו (אנטוניו דה קורטיס) (Totò, Antonio de Curtis).

לנפוליטנית אין מעמד חוקי באיטליה, והיא אינה נלמדת בבתי הספר כיום, שכן לפי חוקת איטליה איטלקית היא השפה הרשמית היחידה במדינה. בשנים האחרונות החלו קבוצות פוליטיות במחוז קמפניה לקרוא להכרה חוקית בשפה הנפוליטנית כשפת מיעוט, על מנת למנוע את הכחדתה העתידית. בשנת 2003 הוקם מסלול של לימודי השפה באוניברסיטת פדריקו השני בנאפולי (Università Federico II).

== קישורים חיצוניים ==

קטגוריה:שפות איטלו-דלמטיות
קטגוריה:איטליה: שפות
קטגוריה:קמפניה
פארק בריטניה

תל עזקה
מצפה משואה
אתר אבני המיל בפארק בריטניה
כתובת על אבן מיל בפארק בריטניה
פארק בריטניה הוא יער ואתר נופש שפותח על ידי הקרן הקיימת לישראל. הפארק נמצא באזור שפלת יהודה.

==היסטוריה==
הקמת הפארק החלה בשנות ה-50 של המאה ה-20 כאשר הקרן הקיימת החלה לנטוע את יער משואה ששטחו כ-15,000 דונמים. בהמשך הורחב הפארק, בסיוע ובמימון של קהילת יהודי בריטניה, אשר על שמם קרוי הפארק, וכיום שטחו כ-40,000 דונמים. הפארק המיוער והישובים בקרבתו הוקמו על אדמותיהם של שלושה כפרים פלסטינים אשר תושביהם גורשו או נמלטו ב-1948: דיר דבאן (בערבית: دير الدبان; פירוש שמו הוא "מנזר הזבובים"), עג'ור וקודנא.

==גאוגרפיה==
הפארק נמצא בשפלת יהודה - מישור קמור שגובהו בין 450 מטרים (בסמוך להרי יהודה במזרח) ומשתפל לעבר מישור החוף, שם גובה הגבעות 150 מטרים. הפארק מצוי מערבית ליישובים נחושה, צפרירים, גבעת ישעיהו, לי-און שריגים, דרומית לזכריה, מזרחית ליישובים עגור, לוזית ובית ניר, וצפונית לבית גוברין.

===גאולוגיה===
אזור הפארק הוא אגן קערי אשר נוצר בתקופת הסנון והמתאפיין בסלעי גיר מסוג קירטון וחוואר. עומק שכבת הגיר הוא כשני מטרים - דבר המאפשר לחפור במקום מערכות מסתור. בתקופת המיוקן עבר קו החוף במרכז אזור הפארק.

===אקלים===
אזור האקלים בו נמצא הפארק הוא אזור אקלים לח למחצה. הטמפרטורות בשפלה חמות מאלה שבהרי יהודה. הטמפרטורה הממוצעת בקיץ עומדת על כ-30 מעלות צלזיוס. כמות המשקעים השנתית הממוצעת היא כ-490 מילימטר גשם. מספר ימי הגשם הוא כ-50 בשנה.

==חי וצומח==
באזור הפארק מצוי חורש ארץ-ישראלי נמוך הכולל עצי חרוב ושיחי אלת המסטיק. באזור רמת אבישור שבדרום מזרח הפארק גדלים עצי אלון מצוי, קטלב, ושיחי אלת המסטיק, אלה ארץ ישראלית, בר זית בינוני, לבנה רפואי, אשחר ארץ ישראלי, לוטם שעיר, לוטם מרווני. באזור נפוצים פרחי הכלנית והרקפת המצויות, צבעוני ההרים, וכן מצויים ברמה שרידי בוסתנים בהם גדלים עצי שקד, תאנה, רימון, זית ושיחי צבר.
בצפון הפארק גדלים עצי חרוב ובדרומו עצי אשל. עצי החרוב ניטעו באזור עזקה בשנות ה-50 על ידי הקרן הקיימת, ובשנות ה-60 ניטעו בפארק יערות אקליפטוס ועצי אורן ירושלים.

בפארק ניתן למצוא את בעלי החיים הבאים: קרקל, תן, צבוע, שועל מצוי, צבי מצוי, חזיר בר, דרבן, ארנבות, וכן ציפורים רבות ובהן תנשמת, קאק, בז מצוי, חיוויאי, יונת הסלע, קוקייה, עורבני ושרקרק מצוי.

==אתרים בפארק==
* תל עזקה
* ח'רבת א-רסם
* תל שקלון
* מצפה משואה
* חורבות צורה
* תל גודד
* מערות לוזית
* חורבת כידון
* רמת אבישור
* שביל הבארות ובורות המים

==קישורים חיצוניים ==

קטגוריה:שפלת יהודה
בריטניה, פארק
בריטניה, פארק
קטגוריה:מועצה אזורית מטה יהודה
קטגוריה:חבל עדולם
קטגוריה:שביל ישראל
יהודה אריה רוזן

יהודה-אריה רוזן (22 באוקטובר 1917 - 15 באוקטובר 1953) היה סגן-אלוף בצה"ל, היועץ הכספי לרמטכ"ל בשנת 1953.

== קורות חייו ==
רוזן נולד לפנינה ומרדכי רוזנברג ב-22 באוקטובר 1917 בזדונסקה וולה, פולין. משפחתו (יהודה, הוריו, שתי אחיותיו ושני אחיו) עלתה לארץ ישראל בשנת 1924, במהלך העלייה הרביעית, וקבעה את מושבה בתל אביב. יהודה רוזן סיים לימודיו בבית הספר העממי "אחד העם" לבנים, ואחר למד בגימנסיה ריאלית "בלפור" וסיים בה את לימודיו בשנת 1936. לאחר מכן, למד שנתיים באוניברסיטה העברית בירושלים ושנה אחת בבית הספר הגבוה למשפט ולכלכלה בתל אביב. בנעוריו נכנס ל"הגנה" ומאז היו בעיות הביטחון וההגנה עיקר חייו. במאורעות תרצ"ו שימש רץ-מקשר באזור תל אביב. את קורס מפקדי הכיתות סיים בשפיה, בשנת 1937. בתחילת מלחמת העולם השנייה היה בתפקידי הדרכה ב"הגנה" ואחר כך, ב-1943, התגייס לצבא הבריטי לפי צו המוסדות, ושם שירת במנהל התשלומים עד סוף המלחמה.

עם הקמת צה"ל החל בעבודה באגף כח אדם במטה הכללי, בשטחי הארגון והמנהלה. במלחמת העצמאות שירת כקצין תשלומים בדרגת סרן, ולאחר מכן כקצין לבעיות ארגוניות בדרגת רס"ן. בינואר 1950 מונה לראש ענף לעניינים אישיים בדרגת סא"ל (זמן מה לאחר מכן שונה שם הענף לענף תנאי שירות ותקציבים).

רוזן פיתח וייצב את תנאי השירות והתקציבים בצבא, וכמו כן היה בין המתכננים והמבצעים של הקמת צבא הקבע, תכנן והיה אחראי לעיבוד החוקים והפקודות בכל הנוגע לייצוב תנאי שירותם של חיילים המשרתים בשירות חובה, קבע ומילואים (חוקים אלה עוסקים בענייני תשלומים, חופשות ונופש). עסק בארגון הדברים הנוגעים בהטבת תנאי החיים של החייל ומשפחתו המתבטאות בהקלות במסים, מכס ועוד. היה אחראי לעיבוד חוק הגמלאות ופנסיה לחיילים בשירות קבע. היה חבר הנהלת שק"ם ואחד ממפתחי מפעל האשראי לחיילים בשירות קבע וחבר הנהלת "בנק אוצר החייל". היה אחד ממארגני מערכת הדיור לחיילים בשירות צבא הקבע. 

בחודש מאי 1953 נכנס לתפקידו כיועץ הכספי לרמטכ"ל, אך נפטר לאחר מחלת לב קצרה ב-15 באוקטובר 1953, ביום הולדתו ה-36 (לפי הלוח העברי). הותיר אחריו אשה, בת ובן בגיל שמונה חודשים. 

לאחר מותו, נקראה על שמו גינה ציבורית בשכונת צהלה בתל אביב וכן רחוב בשכונת רמת חן שברמת גן.

==קישורים חיצוניים==
* 

קטגוריה:לוחמי ההגנה
קטגוריה:מתנדבי היישוב לצבא הבריטי
קטגוריה:יועצים כספיים לרמטכ"ל
קטגוריה:אנשי העלייה הרביעית
קטגוריה:ישראלים ילידי פולין
קטגוריה:בוגרי בית הספר אחד העם (תל אביב)
קטגוריה:בוגרי גימנסיה בלפור
קטגוריה:סגני-אלופים בצה"ל
קטגוריה:ישראלים שנולדו ב-1917
קטגוריה:ישראלים שנפטרו ב-1953
אוגוסט וילהלם פון הופמן

אוגוסט וילהלם פון הופמן (8 באפריל 1818 - 5 במאי 1892) היה כימאי גרמני, שעסק בעיקר בתחום הכימיה האורגנית. על שמו קרויות תגובות שחלוף הופמן ואלימינציית הופמן.
== ביוגרפיה ==
הופמן נולד בגיסן שבמדינת הסה, גרמניה, והחל את דרכו האקדמית בלימודי משפטים ופילולוגיה באוניברסיטת גטינגן. לימודים כלליים במהלך הלימוד לתואר אפשרו לו לצבור ידע וניסיון רב בתחום הכימיה, דבר שסייע לו כאשר החל ללמוד מקצוע זה אצל יוסטוס פון ליביג.

ב-1845 קיבל הופמן, בעיקר בהשפעת בעלה של מלכת בריטניה, הנסיך אלברט, הצעה להיות מנהל בית ספר לכימיה בלונדון שנחנך באותה עת. מאחר שלמד הוראה בבון ולא היה בטוח ביכולתו, היסס קלות כשהוצע לו התפקיד. ההיסוס נמוג עקב מינויו לפרופסור שלא מן המניין בבון, אז אושרה לו היעדרות של שנתיים מן האוניברסיטה, ולפיכך היה באפשרותו לחזור לקריירה בגרמניה במקרה של כישלון הניסיון באנגליה. למזלו של הופמן המכללה הייתה מבוססת ומוצלחת, לא מעט בזכות ההתלהבות והאנרגיה שהופמן השקיע בפיתוחה, ורבים מהתלמידים במכללה הטביעו את חותמם בענף הכימיה. למרות כל זאת, בשנת 1864 חזר לבון, ובשנה שלאחריה נבחר למלא את מקומו של הילהארד מיטשרליך כפרופסור לכימיה ומנהל המעבדה באוניברסיטת ברלין.

הופמן עסק במגוון נושאים בתחום הכימיה האורגנית ובמעט נושאים בכימיה אי-אורגנית. מחקרו הראשון, שנעשה במעבדתו של לייביג בגיסן, היה על זפת פחם, ובו הוא חקר את הבסיס האורגני בגז פחם נפטא וגילה את טיב האנילין. הוא נהג לכנות חומר זה בתואר "אהבתו הראשונה", אשר לה נשאר נאמן במשך כל חייו. תפיסתו, לפיה יש קשר בין חומר זה לאמוניה, הובילה לעבודתו המפורסמת על האמינים, בסיסים אמיניים ותרכובות זרחן אורגני. עבודה זו נכתבה בזמן שמחקרו על רוסאנילין, אותו יצר לראשונה, היווה את החלק הראשון של סדרת מחקריו בנושא צבע; מחקרים אלה הסתיימו עם חקר הצבע "אדום כינולין" ב-1887. היה נשיא האגודה הכימית בשנים 1861–1863.

== אותות הוקרה ==
* ב-1854 החברה המלכותית הבריטית העניקה לו את המדליה המלכותית. 
* ב-1875 החברה המלכותית הבריטית העניקה לו את מדליית קופלי.

==קישורים חיצוניים==

* 
* 

קטגוריה:כימאים גרמנים
קטגוריה:זוכי מדליית קופלי
קטגוריה:זוכי המדליה המלכותית
קטגוריה:סגל אוניברסיטת הומבולדט של ברלין
קטגוריה:סגל אוניברסיטת בון
קטגוריה:סגל אוניברסיטת לונדון
קטגוריה:סגל אימפריאל קולג'
קטגוריה:בוגרי אוניברסיטת גטינגן
קטגוריה:גרמנים שנולדו ב-1818
קטגוריה:גרמנים שנפטרו ב-1892
קטגוריה:מונצחים בשלט כחול של ארגון המורשת האנגלית